दलित पत्रकारिता को कैसे परिभाषित किया जाए? इसकी तीन संभावित परिभाषाएं हो सकतीं हैं। पहली, दलितों के लिए पत्रकारिता; दूसरी दलित पत्रकार और तीसरी दलितों के लिए दलित पत्रकार। दलित पत्रकारिता का अर्थ देश और लोकतंत्र के लिए पत्रकारिता के रूप में लिया जाना चाहिए। दलित मीडिया का ढांचा खड़ा करने के कई प्रयास हुए हैं। बहुजन समाज पार्टी के संस्थापक कांशीराम ने अपने अभियान के लिए मीडिया की अहमियत को बखूबी समझा और इसलिए अखबार निकाले। डा. आम्बेडकर ने भी यह अहमियत समझी थी। लेकिन न तो डा. आम्बेडकर और ना ही कांशीराम के द्वारा निकाले गए अख़बारों के नाम में ‘दलित’ शब्द था। कांशीराम ने ‘दि ऑप्रेस्ड इण्डियन’ निकाला और अन्य अखबारों के भी ऐसे ही नाम थे। महात्मा गांधी ने अपने अखबार का नाम ज़रूर ‘हरिजन’ रखा था , क्योंकि उन्हें वर्ण व्यवस्था के साथ संसदीय सत्ता के तालमेल की स्थितियां तैयार करनी थीं।